**I Was a Teenage Satan Worshipper** (lyh. **IWATSW**) on suomalainen elektropopyhtye, joka on perustettu vuonna 2004 Tampereella. Se on julkaissut indieyhtiöiden kautta kaksi pitkäsoittoa ja yhden mini-CD:n. Rumba-lehti valitsi yhtyeen "Vuoden poppareiksi" 2007.

Pasipetteri Viitanen eli "My Lovin’ Martian" soittaa albumeilla kaikki soittimet ja tekee kappaleet, mutta yhtyeeseen kuuluu myös basisti, kosketinsoittaja ja rumpali.

Yhtyeen musiikissa yhdistyvät "sokeriseen poppiin" indie rock, electroclash ja lelusyntetisaattorit. Sitä on verrattu muun muassa My Bloody Valentineen, The Jesus and Mary Chainiin ja Primal Screamiin sekä 1980-luvun synthpop-yhtyeisiin.

Jäsenet
-------

* My Lovin’ Martian (Pasi Viitanen) – laulu ja kitara
* Blackie Loveless (Utu-Tuuli Jussila) – kosketinsoittimet
* Nekrokitten (Tuomo Parikka) – basso
* Sigmund Droid (Antti Hietala) – rummut

Historia
--------

Pasipetteri Viitanen teki graafisen viestinnän opintojensa lopputyönä kuvitteellisen yhtyeen, jonka jäsenet olivat sarjakuvahahmoja. Kokonaisuuteen kuului kappaleiden lisäksi musiikkivideo, juliste ja levynkannet. Kappaleet saivat huomiota internetissä ja pian yhtyettä pyydettiin esiintymään livenä, joten sen ympärille oli koottava oikeita soittajia.

Mukaan tulivat kosketinsoittaja Utu-Tuuli Jussila eli "Blackie Loveless" ja basisti Tuomo Parikka eli "Nekrokitten". Konserteissa käytettiin koneelta tulevia rumpuja, mutta keväällä 2007 kokoonpanoon otettiin rumpali Antti Hietala eli "Sigmund Droid". Vaikka yhtyeeseen kuuluu neljä jäsentä, on Viitanen tehnyt kaikki levytykset yksin.

Yhtyeen nimi I Was a Teenage Satan Worshipper (suom. *Olin teinisaatananpalvoja*) viittaa siihen, että osa yhtyeen jäsenistä on kuunnellut nuorena metallimusiikkia ja pukeutunut mustiin vaatteisiin, jolloin heidät on leimattu pienellä paikkakunnalla saatananpalvojiksi. Viitasen innostus B-elokuviin näkyy myös yhtyeessä.

Yhtyeen ensimmäinen julkaisu *Bees & Honey* -EP ilmestyi Indie Jones -levy-yhtiön kautta vuonna 2006. Se nousi Suomen singlelistalla parhaimmillaan sijalle 11. Debyyttialbumi *Whatevernights* (2007) oli tyyliltään jonkin verran vakavampi kuin EP:llä ollut hilpeä pop. Alkuvuodesta 2008 julkaistu toinen pitkäsoitto *The Lemonade Ocean* palasi kuitenkin alkuperäiseen tyyliin. Gaea Recordsin julkaisemalla albumilla vierailee muutamalla kappaleella saman levy-yhtiön Pintandwefall-yhtyeen laulaja Cute Pint.
Talvella 2008 yhtye julkaisi netin kautta ladattavan mini-albumin, *Dark Business*in.

Yhtye on konsertoinut ympäri Suomea niin klubeilla kuin festivaaleillakin. Se oli mukana Rumba-lehden "Mambo Nordico 2007" -kiertueella yhdessä Laurilan, Tero-Petrin ja Violan kanssa. Lisäksi se on käynyt esiintymässä Pietarissa yhdessä Tigerbombs-yhtyeen ja DJ Infekton kanssa.

Diskografia
-----------

### Albumit

* *Whatevernights*  (2007)
* *The Lemonade Ocean*  (2008)
* *Strange Lights*  (2010)
* *There*  (2012)
* Gtthrgh (2015)
* Blood North (2023)

### EP:t

* *Bees & Honey*  (2006)
* *Dark Business*  (2008)

Lähteet
-------

1. ↑  Puustinen, Viljami: Teini on terve kun se surisee.  *Rumba*, 2007, nro 21+22, s. 40.
2. 1 2 3 4 5 6  Kärkkäinen, Tuomas: I Was a Teenage Satan Worshipper – Tytöt, pojat ja mustat nahkatakit *Vertigo*.  3.9.2007. Viitattu 9.3.2008. [vanhentunut linkki]
3. 1 2 3 4  Valpasvuo, Ilkka: Söpö ja hyvällä tavalla turmeltunut I Was A Teenage Satan Worshipper *Desibeli.net*.  21.1.2006. Viitattu 9.3.2008.
4. 1 2 3  Talvio, Otto: I Was a Teenage Satan Worshipper: He palvoivat saatanaa *Nyt-liite*.  5.1.2007. Helsingin Sanomat. Viitattu 10.3.2008.
5. ↑  Lähde, Antti: Valju Veturipuisto sai kaipaamaan kirjastotalolle *Aamulehti*.  12.7.2007.  Arkistoitu 16.7.2007. Viitattu 10.3.2008.
6. ↑  Lista-arkisto *Suomen virallinen lista*. Viitattu 10.3.2008.
7. ↑  Suuronen, Otto: I Was A Teenage Satan Worshipper: The Lemonade Ocean *Desibeli.net*.  4.3.2008. Viitattu 10.3.2008.
8. ↑  Mambo Nordico 2 007 *MySpace*. Viitattu 10.3.2008.
9. ↑  Kulttuurivientihanke Klub Tampere esittäytyi Pietarissa *Luova Tampere*.  3.7.2007. Tampereen kaupunki. Viitattu 10.3.2008.
10. ↑  I Was a Teenage Satan Worshipper *Spotify*. Viitattu 22.11.2023.

Aiheesta muualla
----------------

* I Was a Teenage Satan Worshipper Myspacessa (englanniksi)
* I Was a Teenage Satan Worshipper Last.fm:ssä (englanniksi)
* I Was a Teenage Satan Worshipper Mikseri.netissä